text: Lastbil påkører togbro og stikker af – forlænget rejsetid
  06 juni 2016 kl. 19.29
  Der kan være længere rejsetid mellem Esbjerg og Lunderskov stationer på grund af beskadiget jernbanebro.
  Mandag klokken 20.00 fik Syd- og Sønderjyllands Politi anmeldelse fra en privat borger om, at en lastvogn havde påkørt en jernbanebro.
  - Fra gårdspladsen så jeg den køre forbi, og jeg tænkte, at den var for høj. Lige pludselig gav det et kæmpe brag, fortæller Chresten Christensen til TV SYD.
  Han bor lige ved viadukten på Foldingbrovej mellem Brørup og Holsted stationer, hvor påkørslen skete.
  - Lastbilen kom nordfra, og der ligger vragdele og beton på vejbanen. Så vi har tilkaldt Banedanmark, for vi ved ikke hvor meget broen har taget skade, fortæller vagtchef ved Syd- og Sønderjyllands Politi, Erik Lindholdt, til TV SYD.
  Lastbilen er kørt fra uheldsstedet, og politiet ved endnu ikke hvem der står bag påkørslen.
  - Det er en rød lastbil. Måske en kølebil, forklarer vagtchefen.
  Man kan godt passere i bil. Tidligere på aftenen kørte der togbusser mellem Vejen og Holsted.
  - Indtil vi er sikre på at broen kan bære, vil der ikke køre tog på strækningen, uddyber Erik Lindtholdt.
  Klokken 20.37 oplyste DSB på deres hjemmeside:
  - Vi kan endnu ikke sige hvornår togene kan køre igen. Vi venter på besked fra vores kolleger fra Banedanmark, som er på vej for at besigtige den påkørte bro.
  Klokken 22.08 ændrede DSB dog trafikmeldingen til:
  - Der kan være længere rejsetid mellem Esbjerg St. og Lunderskov St. Det skyldes at en lastbil har påkørt en jernbanebro ved Vejen. Tog og tider ændrer sig, så hold dig opdateret.
  Du kan få seneste nyt om togdriften på DSBs trafikinformation.
  Du skal med Togbus, hvis du skal rejse mellem Vejen og Holsted.: Det skyldes at en lastbil har påkørt en… https://t.co/P5SZUTILUu #dsb
  
  